11 Kansi muntu mosi zina na yandi Lazare vandaka kubela; yandi vandaka muntu ya Betania, bwala ya Maria ti Marta+ mpangi na yandi ya nkento.2 Maria yai kele nkento yina tulaka Mfumu mafuta ya nsudi ya kitoko mpi kusulaka yandi makulu ti nsuki na yandi;+ mpangi na yandi Lazare muntu vandaka kubela.3 Ebuna bampangi na yandi ya bankento tindilaka Yezu nsangu nde: “Mfumu, muntu yina nge ke zolaka ke bela.”4 Kansi ntangu Yezu waka yo, yandi tubaka nde: “Lukanu ya maladi yai kele ve lufwa, kansi yo kele sambu na nkembo ya Nzambi,+ sambu Mwana ya Nzambi kubaka nkembo na nzila na yo.”5 Yezu vandaka kuzola Marta ti mpangi na yandi ya nkento mpi Lazare.6 Kansi ntangu yandi waka nde Lazare ke bela, yandi bikalaka diaka bilumbu zole na kisika yina yandi vandaka.7 Na nima, yandi tubilaka balongoki nde: “Beto kwenda diaka na Yudea.”8 Balongoki tubilaka yandi nde: “Rabi,+ ntama mingi ve bantu ya Yudea vandaka kusosa kulosila nge matadi,+ ebuna nge ke kwenda diaka kuna?”9 Yezu vutulaka nde: “Kilumbu mosi ke vandaka ti bangunga 12, mpidina ve?+ Kana muntu ke tambula na mwini, yandi ke bulaka ve sakuba na konso kima yina, sambu yandi ke mona nsemo ya nsi-ntoto yai.10 Kansi kana muntu ke tambula na mpimpa, yandi ke bulaka sakuba, sambu nsemo kele ve na yandi.”11 Ntangu yandi manisaka kutuba mambu yai, yandi yikaka nde: “Lazare nduku na beto ke lala,+ kansi mono ke kwenda kuna sambu na kutedimisa yandi.”12 Ebuna balongoki tubilaka yandi nde: “Mfumu, kana yandi ke lala, yandi ta beluka.”13 Yezu vandaka kutubila lufwa ya Lazare. Kansi bo yindulaka nde yandi vandaka kutubila kupema na mpongi.14 Ebuna Yezu tubilaka bo pwelele nde: “Lazare me fwa,+15 mpi mono ke wa kiese sambu na beno mutindu mono vandaka ve kuna, sambu beno kwikila. Kansi beto kwenda kisika yandi kele.”16 Ebuna Toma, yina bo vandaka kubinga Dipasa, tubilaka balongoki ya nkaka nde: “Beto mpi beto kwenda, sambu beto fwa ti yandi.”+17 Ntangu Yezu kumaka, yandi kutaka Lazare me sala dezia bilumbu iya na maziamu.*18 Betania vandaka pene-pene ya Yeruzalemi na kitamina ya bakilometre kiteso ya tatu.*19 Mpi Bayuda mingi kwisaka na Marta ti Maria sambu na kupesa bo kikesa sambu na mpangi na bo ya bakala.20 Ntangu Marta waka nde Yezu ke kwisa, yandi kwendaka kukutana ti yandi; kansi Maria+ vandaka kaka na nzo.21 Ebuna Marta tubilaka Yezu nde: “Mfumu, kana nge vandaka awa, mpangi na mono zolaka kufwa ve.22 Kansi mono me zaba nde ata sesepi yai mambu yonso yina nge ta lomba na Nzambi, Nzambi ta pesa nge yo.”23 Yezu tubilaka yandi nde: “Mpangi na nge ta futumuka.”24 Marta tubilaka yandi nde: “Mono me zaba nde yandi ta futumuka na lufutumuku+ na kilumbu ya nsuka.”25 Yezu tubilaka yandi nde: “Mono kele lufutumuku mpi luzingu.+ Muntu yina ke kwikila na mono, ata yandi me fwa, yandi ta vutuka na luzingu;26 mpi konso muntu yina kele na luzingu mpi ke kwikila na mono ta fwa ve ata fioti.+ Keti nge ke kwikila diambu yai?”27 Yandi songaka yandi nde: “Ee, Mfumu, mono me kwikilaka nde nge kele Kristu, Mwana ya Nzambi, Muntu yina ke kwisa na nsi-ntoto.”28 Ntangu yandi tubaka mambu yai, yandi kwendaka kubinga Maria, mpangi na yandi, mpi tubilaka yandi na kinsweki nde: “Longi+ kele awa mpi yandi ke binga nge.”29 Ntangu Maria waka yo, yandi telamaka nswalu mpi kwendaka na yandi.30 Yezu kotaka ntete ve na bwala, kansi yandi vandaka ntete na kisika yina Marta kutanaka ti yandi.31 Ntangu Bayuda yina vandaka ti Maria na kati ya nzo sambu na kupesa yandi kikesa monaka yandi yandi me telama nswalu mpi me basika, bo landaka yandi, sambu bo yindulaka nde yandi me kwenda kudila na maziamu.*+32 Ntangu Maria kumaka kisika Yezu vandaka mpi monaka yandi, yandi bwaka na makulu na yandi mpi tubilaka yandi nde: “Mfumu, kana nge vandaka awa, mpangi na mono zolaka kufwa ve.”33 Yo yina, ntangu Yezu monaka yandi ke dila mpi Bayuda yina kwisaka ti yandi ke dila, yandi waka mpasi mingi na kati na yandi* mpi kudiyangisaka na mabanza.34 Yandi tubaka nde: “Beno tulaka yandi na wapi?” Bo tubilaka yandi nde: “Mfumu, kwisa kutala.”35 Yezu basisaka mansanga.+36 Yo yina Bayuda yantikaka kutuba nde: “Tala mutindu yandi ke zolaka yandi!”37 Kansi bankaka na kati na bo tubaka nde: “Keti muntu yai ya kangulaka meso ya kifwa-meso+ kukaka ve kusala nde muntu yai kufwa ve?”38 Ebuna Yezu, na nima ya kuwa diaka mpasi mingi na kati na yandi, kwisaka na maziamu. Na kutuba ya mbote, yo vandaka dibulu ya bo timunaka na ditadi, mpi bo tulaka ditadi mosi na munoko na yo.39 Yezu tubaka nde: “Beno katula ditadi.” Marta, mpangi ya muntu yina fwaka, tubilaka yandi nde: “Mfumu, ntangu yai yandi fwete basika nsudi, sambu bilumbu iya me luta.”40 Yezu tubilaka yandi nde: “Keti mono songaka nge ve nde kana nge kwikila, nge ta mona nkembo ya Nzambi?”+41 Yo yina bo katulaka ditadi. Ebuna Yezu talaka na zulu+ mpi tubaka nde: “Tata, mono ke pesa nge matondo sambu nge ke waka mono.42 Ya kieleka, mono zabaka nde nge ke waka mono ntangu yonso; kansi mono ke tuba sambu na kimvuka ya bantu yina me telama awa, sambu bo kwikila nde nge muntu tindaka mono.”+43 Ntangu yandi tubaka mambu yai, yandi tubaka na ndinga ya ngolo nde: “Lazare, kwisa kubasika!”+44 Muntu yina fwaka kwisaka kubasika ti makulu mpi maboko ya kukanga ti bitende ya bilele, mpi luse na yandi vandaka ya kukanga ti lele. Yezu tubilaka bo nde: “Beno kangula yandi mpi beno bika yandi, yandi kwenda.”45 Yo yina, Bayuda mingi yina kwisaka na Maria mpi yina monaka mambu yina yandi salaka kwikilaka na yandi,+46 kansi bankaka na kati na bo kwendaka na Bafarize mpi songaka bo mambu yina Yezu salaka.47 Ebuna bamfumu ya banganga-nzambi ti Bafarize vukisaka Sanedreni mpi tubaka nde: “Beto fwete sala inki, sambu muntu yai ke sala bidimbu mingi?+48 Kana beto bika yandi mutindu yai, bo yonso ta kwikila na yandi, mpi bantu ya Roma ta kwisa mpi ta katula kisika* na beto mpi dikanda na beto.”49 Kansi muntu mosi na kati na bo, Kaifa,+ yina vandaka nganga-nzambi ya nene na mvula yina, songaka bo nde: “Beno me zaba ve ata kima mosi,50 mpi beno ke bakisa ve nde yo kele sambu na mambote na beno nde muntu mosi kufwa sambu na bantu na kisika nde dikanda ya mvimba kufwa.”51 Yandi tubaka ve mambu yai na mabanza na yandi mosi, kansi sambu yandi vandaka nganga-nzambi ya nene na mvula yina, yandi bikulaka nde Yezu ta fwa sambu na dikanda,52 mpi sambu na dikanda kaka ve, kansi mpi sambu yandi vukisa na bumosi bana ya Nzambi yina me panzanaka.53 Ebuna, yantika kilumbu yina bo salaka komplo sambu na kufwa yandi.54 Yo yina, Yezu vandaka kutambula diaka ve na meso ya bantu na kati ya Bayuda, kansi yandi katukaka kuna mpi kwendaka na insi yina vandaka pene-pene ya ntoto ya zelo na zelo, na mbanza mosi, zina na yo Efrayimi,+ mpi yandi bikalaka kuna ti balongoki.55 Kansi Paki+ ya Bayuda kumaka pene-pene, mpi bantu mingi ya babwala ya pene-pene kwendaka na Yeruzalemi na ntwala ya Paki sambu na kudikumisa bunkete mutindu Nsiku vandaka kulomba.56 Bo vandaka kusosa Yezu, mpi ntangu bo telamaka na kati ya tempelo, bo vandaka kutuba bo na bo nde: “Inki beno ke yindula? Nde yandi ta kwisa ve na nkinsi?”57 Kansi bamfumu ya banganga-nzambi ti Bafarize songaka bantu nde kana muntu me zaba kisika Yezu kele, yandi fwete tuba, sambu bo kanga yandi.
kon_Latn